Lone Møller (S), 2005-01-13:
Nu siger fru Birthe Skaarup, at de har mulighed for det, og at det er dem, der skal gribe ind.
Har de i dag andre muligheder end at henvise til indlæggelse på sygehuset?
Så vil jeg meget gerne vide, hvor de i dag kan henvise til, for så synes jeg i hvert fald, at vi skal sørge for at oplyse befolkningen om det.
Jeg skal starte med at takke de ordførere, som har støttet forslaget og også klart kan se alvoren i dette problem.
Jeg er specielt glad for, at fru Lene Garsdal nævnte den rapport, der er kommet fra Videnskabsudvalget, og som klart beskriver, at problemet er bredere og ikke bare handler om nullermænd og om at vaske hænder, og det er selvfølgelig klart, at jeg vil være meget opmærksom på at følge, hvad der sker på området.
Vi er jo gode til at lave rapporter i dette Folketing.
Der er mange flotte ord og mange flotte hensigter, men efter mange års erfaring herinde ved jeg også, at hvis man ikke hele tiden sørger for at være oppe på mærkerne, kan det knibe lidt med at følge de gode hensigter op.
Men det kan jeg i hvert fald give tilsagn om.
Jeg er meget enig med fru Line Barfod i, at det også er utrolig vigtigt at være opmærksom på, hvad der sker på grund af strukturreformen.
Der er ingen tvivl om, at mange steder i sygehusvæsenet er man godt i gang med at bruge de standarder, som allerede findes.
De er måske ikke så indarbejdede, som de burde være, men man er dog i gang.
I tandlægepraksissektoren ser det også rimelig godt ud, måske fordi det er en privat virksomhed, som ved, at hvis der ikke er en ordentlig hygiejnestandard, bliver kunderne nok væk; det skal jeg dog lade være usagt.
Men der er ikke nogen som helst opgørelser over, hvordan det ser ud i det kommunale system.
Der er ingen steder, hvor der er formaliseret noget, og det er i hvert fald utrolig vigtigt at få det spørgsmål med, når vi skal snakke struktur.
Så vil jeg meget gerne slå fast, at forslaget på ingen måde skal medvirke til at klandre personalet, som om det kun var personalets eller måske dele af personalets skyld, at det ser så galt ud, som det gør i det danske sundhedsvæsen.
Der er ingen tvivl om, at det er et ledelsesproblem at sikre, at også hygiejnen er i top, og et ledelsesproblem inden for sygehusvæsenet er et offentligt og et politisk problem, og derfor er det måske til en vis grad politikerne, der har svigtet temmelig meget ved ikke at afsætte tilstrækkelige midler til, at man har kunnet gennemføre de hygiejneregler, man måske ønsker at gennemføre.
Monday, February 14, 2005 12:41 PM senge, og så kan man jo næsten sige sig selv, at det er utrolig svært.
Ministeren talte meget om, at man vil kunne overvåge problemet med de standarder, der er til rådighed.
Jeg glæder mig til at se den proces, men hvis man mener, at det kun er offentliggørelse af problemerne, der skal til for at løse dem, tvivler jeg meget på, at vi overhovedet kommer videre.
Jeg er ligesom fru Line Barfod temmelig chokeret over Dansk Folkeparti, som har en mulighed for at få vedtaget et af sine egne forslag, men ikke ønsker det og i stedet kommer med kommentarer om noget, der er bedre, uden at kunne fortælle mig, hvad dette bedre er, eller vise mig det på skrift.
Det er første gang i de 18 år, jeg har siddet i Folketinget, at jeg har oplevet, at et politisk parti har flertal for et forslag, men ikke ønsker at få det gennemført.
Det er klart, at det er Dansk Folkepartis egen beslutning, men det kan i hvert fald undre, når man er parlamentariker.
Så vil jeg slutte med at pointere over for hr. Knud Erik Kirkegaard, at det er godt nok Lone Møller, der er initiativtager til forslaget, men det er ikke Lone Møllers forslag som sådan.
Det er ikke et, jeg selv har siddet og opfundet, det er faktisk, som fru Tove Videbæk også sagde, 100 af de ypperste eksperter på hygiejneområdet, som har lavet nogle anbefalinger til, hvordan vi kan komme et stort problem til livs.
Jeg har bare lyttet til eksperterne, jeg har gjort mig nogle overvejelser om, at vi som beslutningstagere ikke bare kan lukke øjnene for, hvor stort problemet er, og på den måde opfordrer jeg samtlige politikere her i Folketinget til at være ansvarlige.
Det er godt nok mig, der har taget initiativet, men det er ikke mig, der er eksperten, og jeg kan garantere ministeren og andre, at indtil problemet er løst, vil dette forslag blive fremsat i hver eneste samling, så længe jeg sidder i Folketinget, så man kan måske allerede nu begynde at glæde sig til at se det næste gang.
Jeg håber selvfølgelig, det bliver under en ny regering, så der også er et andet flertal.
Afstemning